Humour | Protea Boekhuis
Padda leer dat dit beter is om net homself te wees in Max Velthuijs se prenteboek, Padda is Padda
by Protea Boekhuis on Aug 6th, 2015 Tweet
Padda is Padda deur Max Velthuijs is nou by Protea Boekhuis beskikbaar:
“Die stories van Padda en sy diverse groep vriende beeld uit dat die lewe moeilik kan wees, maar op die ou end is dit goed en daar is troos: Moenie opgee nie en moenie geloof verloor nie, want jy is sterker as wat jy dink, en jy is nie alleen nie.”
Padda is Padda deur Max Velthuijs
Uittreksel uit Rooikappie deur Philip de Vos: “Want die liefde is nie altyd alte mooi”
by Protea Boekhuis on Oct 6th, 2014 Tweet
Philip de Vos is ’n bekende skrywer, digter en vertaler. Sy nie-fiksie boek oor bekende figure in die kunstewêreld, Kop op ’n blok, het in 2012 by Protea Boekhuis verskyn.
De Vos het al vele kinderboeke na Afrikaans vertaal, onder andere Julia Donaldson se Stokman, Zok, Rower Rot en Kris de Kat.
Die Pos het ’n uittreksel gedeel uit De Vos se weergawe van die gewilde sprokie, Rooikappie – waar ontnugtering seëvier en die wolf ook as ‘n padvark bekend staan.
Jy wou nog sê: “…Wees nés Rooikappie, Luister áltyd na jou pappie…”
Jy wou nog op pad huis toe vir die laaste keer melkskommel by die Wimpy gaan drink, maar sy was skielik groot en die Wimpy alte goor.
Jy het ’n piekniekmandjie gepak, haar na die bose stad gevat en toe jy opkyk staan sy met Hendrik Janse van der Colff in jou deur.
Jy vra: “Hoekom is jou oë so rooi?” Sy antwoord en trek haar gesig op ’n plooi: “Want die liefde is nie altyd alte mooi”.”
Lees verder: Die Pos
Wen een van vyf boeke, insluitend Van Manenberg met liefde en Verdriet se moses
Bloem Nuus het onlangs ’n kompetisie geloods waarin een gelukkige leser een van vyf boeke, uitgegee deur Protea Boekhuis, kan wen.
Die vyf boeke sluit in: Van Manenberg met liefde deur Mike Michaels, Lillie die heksie en die raaisel van die mummie deur KNISTER en vertaal deur Amelia de Vaal, Tant Bettie se broekie deur Kara Lebihan en vertaal deur Shané Kleyn, Avontuurland deur Helena JF Lochner en Chris Venter en Verdriet se moses deur Helm Jooste.
Die kompetisie sluit op Vrydag, 10 Oktober 2014 en lesers kan registreer op Bloem Nuus se webtuiste om deel te neem.
Skryf in op Bloem Nuus se webtuiste: Van Manenberg met liefde
Skryf in op Bloem Nuus se webtuiste: Lillie die heksie en die raaisel van die mummie
Skryf in op Bloem Nuus se webtuiste: Tant Bettie se broekie
Skryf in op Bloem Nuus se webtuiste: Avontuurland
Skryf in op Bloem Nuus se webtuiste: Verdriet se moses
Van Manenberg met liefde deur Mike Michaels
Lillie die heksie en die raaisel van die mummie deur KNISTER, vertaal deur Amelia de Vaal
Tant Bettie se broekie deur Kara Lebihan, vertaal deur Shané Kleyn, geïllustreer deur Deborah Allwright
Avontuurland deur Helena JF Lochner en Chris Venter
Verdriet se moses deur Helm Jooste, geïllustreer deur Fred Mouton
Uittreksel: “Die pienk doek” uit Verdriet se moses deur Helm Jooste
by Protea Boekhuis on Aug 7th, 2014 Tweet
Met Verdriet se moses neem Helm Jooste sy lesers op ʼn nostalgiese reis na daardie Suidwes: ’n Plek waar vrinne mekaar help om verdriet af te skud, waar elke kuier eers met ‘n laaste kleine Kleine afgerond moet word, en jeugdige joligheid ’n mens jare later nog kan laat skater.
Hierdie keur verhale oor die ou Suidwes en sy sout-van-die-aarde-karakters word aangevul deur Fred Mouton se unieke illustrasies.
Hieronder volg een van die stories uit hierdie bundel, getiteld “Die pienk doek”:
Die pienk doek
Dis goed veertig jaar gelede.
Ons woon nog op Otjiwarongo. Dis vakansie en die kinders is by die huis. Jan is ’n mannetjie van neëntien en Irene ’n meisiekind van om en by vyftien. Sy’s nog by ons op die dorp in die skool, maar hy’s ’n eerstejaar op Stellenbosch en verskriklik ingestel op wat korrek is. Sy ma se rokke is glo oudmodies en my Afrikaans geradbraak.
Een naweek ry ek en Jan en sy ma plaas toe. Ek boer toe nog op Aroma en is besig om daar te boor vir vars water. Irene kuier by ’n maatjie.
Ons ry met ’n bakkie. Toe ons op die plaas aankom en net ná ons koffie gedrink het, sê ek vir Jan: “Kom ons gaan kyk hoe vorder die boordery.”
“Ek gaan saam,” sê sy ma.
Ek bestuur. Ons sit al drie voor in die bakkie. Ek ry stadig al op die boor- en enkele motorspore.
Die polgras staan geil en die bos is plek-plek dig. Ek ry stadig en Jan hou die 30.06 gereed ingeval ’n koedoe ons dalk verras.
“Julle het nog nie die boorman gesien nie, nè?” vra ek.
Nee, hulle het nie.
“Wel, hy’s die grootste, vetste stuk mensvleis wat ek nog ooit teëgekom het.”
“Hoe kan hy dan die boor hanteer?” vra Joey.
“Hy’s glo ’n uitstekende boorman en volgens wat Jan de Klerk vertel, ook baie, baie vinnig op sy voete. Met die boeredag onlangs het hy die jongmanne glo disnis gehardloop,” vertel ek
verder. “In stede van te sê ‘baie, baie vinnig op sy voete’ kan Pa Verdriet gerus die woord ‘blitsig’ gebruik. Hy’s blitsig op sy voete,” help Jan my reg.
Ek laat hom maar begaan.
Ons is later digby die boor. Ek kan sy egalige gestamp duidelik hoor. Swarthaak en rosyntjie belemmer ons uitsig. Die enkele groot basterkamele en appelblaar ook.
Skielik roep Joey opgewonde uit: “Watse pienk lap hang daar onderaan daardie boom?” en sy wys na ’n appelblaar so honderd tree regs voor ons.
“Dis g’n pienk lap nie, Ma!” kom dit hewig ontsteld van Jan.
“Maak toe jou oë! Dis ’n kaal, vet man wat daar sit! Daar hang sy overall aan die boom langs hom!”
Dis net toe dat “die pienk lap” skielik onraad merk en opvlieg, sy overall gryp en koers kies … In blote verwarring eers reg op ons af, en toe hy die motor gewaar, soos blits, reg weg van ons af, in volle vaart oor pol en bos. Jy moes hom sien! ’n Kaal, voortvlieënde, pienk kolos … soos ’n oerdier die digte bosse in.
Ek smyt amper die bakkie om soos ek lag. Maar Jan is die duiwel in vir sy ma:
“Dis oor jy ook altyd wil saamry met ons mans! Nes ’n wiel draai, wil jy ry. Sien jy nou wat gebeur met al jou saamryery!”
En sommer vir my ook: “Dis glad nie snaaks nie, Pa! Kom ons ry huis toe! Ek skaam nog vandag my oë uit my kop uit vir julle!”
Verdriet se moses deur Helm Jooste, met illustrasies deur Fred Mouton
Kom luister na Philip de Vos tydens vanjaar se De Malle BoekBazaar in Philadelphia
by Protea Boekhuis on Aug 1st, 2014 Tweet
Dit is weer tyd vir die jaarlikse De Malle Boekbazaar op Philiadelphia! Die geleentheid vind op Vrouedag, 9 Augustus, by De Malle Meul plaas.
Philip de Vos sal om 13:30 in De Malle Meul Kapel oor sy doen en late gesels. Kaartjies kos R60.
Kom geniet die dag in hierdie gesellige plattelandse dorpie!
Datum: Saterdag 9 Augustus 2014
Plek: De Malle Meul,
Philadelphia | Padkaart
Koste: R60 per sessie
RSVP: info@demallemeul.co.za, 021 972 1097, 072 668 7901
Vervloë dae en sout-van-die-aarde-karakters verwoord in Verdriet se moses deur Helm Jooste
by Protea Boekhuis on Jul 9th, 2014 Tweet
Verdriet se moses deur Helm Jooste, met illustrasies deur Fred Mouton, is nou beskikbaar by Protea Boekhuis:
Met Verdriet se moses neem Helm Jooste sy lesers op ʼn nostalgiese reis na daardie Suidwes: ’n Plek waar vrinne mekaar help om verdriet af te skud, waar elke kuier eers met ‘n laaste kleine Kleine afgerond moet word, en jeugdige joligheid ’n mens jare later nog kan laat skater. Lees hoe ’n misleidende ontmoeting met ’n loskop net die regte medisyne vir ’n ontspoorde wewenaar geword het, hoe ’n weerbarstige motortoeter byna tot moord gelei het en hoe vier gestrande manne maak as ’n hotel ontydig tjokkenblok vol is.
Verdriet se moses volg op Helm Jooste se eerste twee boeke: Daar doer in Duitswes (1989) en Dinge daar doer (1992), waarmee hy verwelkom is as “bobaasverteller oor die ou dae in Namibië”. Verskeie humoristiese vertellinge van Helm Jooste word in hierdie boekie saamgevat. Meeste van die vertellinge handel oor die ou Suidwes.
Helm Jooste is op 23 Oktober 1909 op Bethal gebore waar hy in 1928 aan die Hoërskool Hoogenhout gematrikuleer het. Ná voltooiing van sy skoolopleiding het hy aan die Heidelberg Onderwyskollege gestudeer. Hierna het hy hom in die destydse Suidwes gevestig waar hy meer as 50 jaar gewoon het. Hy het 25 jaar lank onderwys gegee, was 15 jaar ‘n sakeman op Otjiwarongo, waar hy ook etlike jare burgemeester was, en het tien jaar lank met beeste naby Grootfontein geboer. Sedert sy aftrede in 1980 woon hy in die Strand. Hy het Daar doer in Duitswes op die ouderdom van 80 jaar geskryf en dit word opgevolg deur Dinge daar doer en Verdriet se moses. Audrey Blignault noem die skrywer “Die bobaas-verteller van Suidwes”. Helm is ʼn paar jaar gelede oorlede.
Die Burger het, vanaf sy stigting in 1915, net drie voltydse daaglikse spotprenttekenaars gehad; al drie van hulle reuse van Suid-Afrikaanse spotprente . Die groot Daniel Boonzaier het mettertyd spasie gemaak vir TO Honiball, en in 1972 het Fred Mouton ook by hulle aangesluit. Fred het in 1976 die posisie oorgeneem en behou dit sedertdien.
Fred het ook bygedra tot redaksionele spotprente in Beeld en Rapport en doen illustrasies en spotprente vir ‘n verskeidenheid van boeke en tydskrifte. Hy is ‘n ontvanger van die Standard Bank Spotprenttekenaar van die Jaar-toekenning (1983) en in 2000 is die PJ Cillié-medalje vir kreatiwiteit in die joernalistiek aan hom toegeken. Fred het drie versamelings van sy werk gepubliseer, die mees onlangse Van Zuma tot Zille (2009), en sy werk het verskyn onder die land se beste in The Year in Cartoons-versamelings vir 2009 en 2010.
Verdriet se moses deur Helm Jooste, illustrasies deur Fred Mouton